Mbalula: ‘Jy het 30 minute om jouself aan die polisie te oorhandig’Fikile Mbalula, minister van polisie (25 April 2017) Foto: Jonisayi Maromo/ANA Fikile Mbalula, minister van polisie, het Vrydag tydens ŉ polisiegeleentheid in Pretoria vermeende misdadigers op hul name genoem en gesê hulle het 30 minute om hulself aan die polisie oor te gee. Hy het dié uitlatings by die herbekendstelling van taktiese reaksiespanne en opspoorspanne binne die polisie in Pretoria-Wes gemaak. Mbalula het ook na die vlaag politieke moorde in KwaZulu-Natal verwys en gesê dit moet stopgesit word. “Die vlak van geweld en misdaad in Suid-Afrika het gemaak dat inwoners en toeriste onveilig voel. Die polisie se grondwetlike mandaat is om die land se mense te beskerm. Ons kan nie toekyk, praat, en ons arms vou terwyl misdadigers met outomatiese aanvalsgewere in die strate rondhardloop nie,” het die minister gesê. Hy het gesê die spanne wat “vandag agter hom staan” is hoogs opgeleide, dapper mans en vroue met goeie hulpbronne tot hul beskikking. Mbalula het misdadigers gewaarsku dat die polisie nie sal rus tot hulle agter tralies is nie. “Van Soweto tot Hanoverpark en terug tot Sunnyside hier in Pretoria, ons kom vir julle en gaan julle nie weer daarvan inlig nie. Ek doen ŉ beroep op alle verdagtes wat op vrye voet is, gee jouself binne die volgende 30 minute aan die polisie oor of ons gaan vir julle kom – en ons weet julle is gewapen en gevaarlik. Ons kom!” Mbalula het daarna verskeie verdagtes op hul name genoem en gewaarsku die polisie sal hulle “selfs onder ŉ klip” opspoor. “Mnr. Kishan Naryan van Lenasia, ek soek na jou. Kom in! Mnr. Edward Mketunzima van Nigel en omgewing, ek soek na jou. Kom in! Mnr. Wesley Joseph Jacobs in Eersterust, ek soek na jou. Kom in! Mnr. Abel Smal Dzviti êrens in Hartbeespoortdam, ek soek na jou. Kom in!” Hy het ook mense wat moontlik hierdie verdagtes vir die polisie wegsteek, gewaarsku dat hulle hulself skuldig maak aan baie ernstige misdaad. “Die polisie soek ook na die volgende lae-risiko misdadigers. Kom in, ons het ŉ afspraak – Jonetta en Stephanus van Eeden in Pretoria, ons moet gesels. Ralph Haynes van Krugersdorp, ek soek na jou ook, kom!” Mbalula het gesê die taktiese reaksie-eenheid (TRT) sal met medium tot hoë-risiko polisieoperasies werk en die ondersteunende opspoorspanne sal op misdadigers fokus wat voortdurend die polisie ontglip, insluitend dié wat nie hul borgtogvoorwaardes nakom nie en gevangenes wat uit die tronk ontsnap het. Daar is tans 27 van dié taktiese reaksie-eenhede: “Drie in die Wes-Kaap omdat ek diep besorg is oor ons mense op die Kaapse Vlakte, vier in Gauteng, vier in die Oos-Kaap, vier in Noordwes, een in Limpopo, een in Noord-Kaap en ses in KwaZulu-Natal,” het Mbalula gesê. Die eenhede in KwaZulu-Natal sal glo dadelik wegspring met die vlaag politieke moorde wat dié provinsie teister. “Indien die politieke moorde voortgaan, kan dit ons demokrasie selfs doodmaak.” Volgens Mbalula sal dié spanne soos spoke wees. “Jy gaan nie weet ons hou jou dop nie tot dit te laat is. Daar sal helikopters, padblokkades en stop-en-deursoek-aksies wees. Ons sal misdaadgeteisterde gebiede infiltreer en ander hoogsgeheime metodes gebruik en ons bes doen om die land aan die mense terug te besorg.” Hy het gemeenskappe ook aangemoedig om gemeenskapspolisiëringsforums (GPF) in samewerking met die polisie op die been te bring. “Soweto se strate gaan nie meer ’n hemel vir misdadigers wees nie, ook nie strate in Soshanguve, uMlazi, Sobantu, KwaZakhele, Gugulethu en Mitchells Plain nie. Verkragters, moordenaars, bendes, dwelmhandelaars en kapers sal van nou af die verandering voel. Ons vat die strate terug!”